Spaar slim op jou huisversekering - Voelgoed
Tuis Werk en geld Geld Spaar slim op jou huisversekering
Spaar slim op jou huisversekering
Betaal jy te veel vir jou huisversekering? Hier is 8 slim stappe om minder daarvoor te betaal.
Met goeie navorsing en kennis kan jy jou versekeringspremies heelwat verlaag. Hier is 'n paar stappe wat jy kan neem.
1. Kyk deeglik rond vir die regte polis
Soos met die perfekte paar skoene, kos dit baie soek om die huisversekeringspolis te vind wat jou pas. Let op hoe polisse verskil; sommige polisse mag byvoorbeeld goedkoper wees vir huise in 'n sekuriteitskompleks. Ander polisse mag duurder wees as jy in 'n laagliggende gebied bly wat 'n groter kans staan om oorstroom te word. Of nog erger: Die fyn skrif mag lees dat die polis glad nie vir waterskade betaal nie. In die geval van alle polisse is grasdakke duurder om te verseker as teëldakke. Kry kwotasies by soveel versekeringsmakelaars as moontlik en vergelyk hulle deeglik op alle punte.
2. Hou jou lys van gedekte besittings op datum
Jou polis mag dalk sekere besittings dek wat jy nie meer het nie, byvoorbeeld die duur skildery wat jy verlede jaar verkoop het. Deur hierdie besittings van jou polis af te verwyder sal jy jou premies verlaag. Dit is ook nie beperk tot besittings nie. As jou swembad gedreineer is en nie meer in gebruik is nie omdat die kinders uit die huis is, verwyder dit ook van jou polis af.
3. Hersien jou polis een keer 'n jaar
Dit klink dalk na onnodige moeite, maar dit is belangrik. In een jaar verander die waarde jou huis en die inhoud. Baie verbruikers weet ook nie hoekom hulle premies styg nie. Die rentekoers mag dalk hoër wees as wat jy dink. Jou spesifieke polis mag dalk ook nie meer nommerpas wees vir jou spesifieke behoeftes nie. Nuwe versekeringsprodukte kom gereeld op die mark; daar is moontlik een wat jou beter sal pas as jou huidige polis.
4. Vra jou makelaar of maatskappy vir afslag
Die versekeringsmark in Suid-Afrika is baie kompeterend en versekeringsmaatskappye of makelaars sal baie moeite doen om hulle kliënte te behou. Jy sal verbaas wees oor hoe ver jy kom deur bloot vir 'n goedkoper premie te vra. As jou makelaar weet dit is een van jou hoogste prioriteite, kan hy jou daarmee help. Direkte versekeringsmaatskappye sal ook gewillig wees om 'n goedkoper kwotasie te probeer verbeter as jy daarvoor vra.
5. Nog 'n rede om op te hou rook
Daar is baie versekeringsmaatskappye wat beter premies bied vir kliënte wat kan bewys dat hulle nie rokers is nie. Maar voordat jy jou vererg omdat jy huisversekering en nie 'n mediese fonds wil hê nie, dit gaan nie oor jou gesondheid nie. Versekeringsmaatskappye het bevind dat daar meer brande in rokers se huise ontstaan as in nierokers s'n. Dus is rokers se huise groter sekuriteitsrisiko's en is maatskappye langtand om hulle te verseker.
6. Verbeter jou kredietrekord so veel as moontlik
Jou kredietrekord tel beslis wanneer jou versekeringspremie bereken word. In die versekeringswêreld beteken swak bestuur van jou finansies dat jy makliker 'n versekeringseis sal instel. Daar is geen beter maatstaf vir iemand se finansiële bestuursvermoë as hulle kredietrekord nie. Wees dus versigtig vir skuld, want dit raak jou op meer vlakke in jou lewe as wat jy dink. Jy spaar in die toekoms dalk op jou premies bo en behalwe wat jy op die rente van die skuld spaar.
7. Maak seker jou huis is veilig vir laer premies
Hoe groter die moontlikheid dat jy kan eis, hoe hoër gaan jou premie wees. Kry diefwering vir die vensters, 'n behoorlike alarmstelsel en veiligheidshekke by al die deure, ook die skuifdeur wat na die stoep lei. Om jou huis se sekuriteitsrisiko te verlaag eindig nie by maatreëls teen inbrake nie. Wees bewus van die kraak in die huis se fondament of daardie swaar tak wat net wag vir 'n sterk wind om 'n gat in jou dak te val. Dit alles stoot die premies op. Daarby sal baie polisse nie vir die skade betaal wat die gevolg is van 'n gebrek aan instandhouding nie.
Spaar om self vir klein noodgevalle te betaal
Nog iets wat versekeringsmaatskappye in ag neem as hulle jou premies bereken, is hoeveel eise jy al in die verlede ingestel het. As jy min of geen eise ingestel het nie, sal jy dikwels laer premies betaal as iemand anders wat al meer geëis het. Daar is ook die maatskappye wat vir jou 'n bedrag terugbetaal as jy een jaar lank nie geëis het nie. As jy op huisversekering wil spaar, is dit dus 'n goeie idee om self vir kleiner herstelwerk te betaal. Trouens, dit is nooit 'n slegte idee om te spaar vir noodgevalle nie. Laastens, maak natuurlik seker jy lees die fyn skrif en dat jy weet wat die terme beteken wat makelaars en versekeringsmaatskappye gebruik. Dit sal jou lewe baie makliker maak.